Source: https://ficek.sk/neuhradena-faktura-premlcanie-20016
Timestamp: 2020-02-23 05:02:13+00:00

Document:
[2020] Neuhradená faktúra - Premlčanie | Právna Poradňa
Otázka: Neuhradená faktúra - Premlčanie
Dobrý deň, chcel by som Vás požiadať o informáciu, či je možné začať vymáhať neuhradenú faktúru z roku 2009 s poukazom na znenie ustanovenia § 408 ods. 1 OBZ?
Odpoveď: Neuhradená faktúra - Premlčanie
Dobrý deň, pri posudzovaní premlčacej doby pri neuhradených faktúrach sa nepostupuje podľa ustanovenia § 408 ods. 1 Obchodného zákonníka, ale podľa ustanovení § 392 a § 397 Obchodného zákonníka. Vychádzajúc z týchto ustanovení je možné uviesť, že vo Vašom prípade začala premlčacia doba plynúť dňom splatnosti faktúry a jej dĺžka sú 4 roky. Vzhľadom na to, že máte faktúru z roku 2009 predpokladám, že splatnosť faktúry bola tiež v roku 2009, čo môže znamenať, že Vaša pohľadávka voči Vášmu dlžníkovi je s vysokou pravdepodobnosťou už premlčaná. Napriek tomu, je možné žalovať na súde aj premlčané pohľadávky. Súd na premlčacia prihliada iba na námietku žalovaného. Ak žalovaný nevznesie námietku premlčacia a Vy unesiete dôkazné bremeno, súd Vašej žalobe vyhovie. Ak však žalovaný vznesie námietku premlčania, súd Vašu žalobu zamietne.
Podotázka: Neuhradená faktúra - Premlčanie (Obchodné právo)
Dobrý deň, ďakujem veľmi pekne za odpoveď. Doplňujúca otázka znie nasledovne: Ak dlžník uhradil časť faktúry v roku 2009, tak uznal tým svoj dlh a plynie tým nová premlčacia doba 4 roky? Z toho vyplýva rok 2009 + 4 = rok 2013 a rok 2013 + 4 = rok 2017, v ktorom skončí premlčacia doba, alebo sa to počíta inak?
Odpovedá: Advokát Bratislava (odpoveď odoslaná: 14.12.2016)
Dobrý deň, ak Vám dlžník čiastočne uhradil dlh z faktúry a z tejto úhrady vyplýva, že uznáva aj zvyšok záväzku (napr. ak uviedol variabilný symbol pri platbe) má sa za to, že uznal aj zvyšok svojho dlhu. Nová premlčacia doba (4-ročná) však plynie odo dňa uznania záväzku a nie odo dňa uplynutie prvej štvorročnej premlčacej doby. Nie je možné kumulovať premlčacie doby spôsobom 4+4 roky.

References: § 408
 § 408
 § 392
 § 397
 Súd 
 súd 
 súd